
U  I M E   R E P U B L I K E   H R V A T S K E

P R E S U D A

Visoki prekršajni sud Republike Hrvatske, u vijeću sastavljenom od sudaca Jasne Momirović kao predsjednice vijeća te Katice Lučić i Ivane Bosnić-Kovačić kao članica vijeća, uz sudjelovanje više sudske savjetnice Ivane Vorel Mikša kao zapisničarke, u prekršajnom postupku protiv okrivljene pravne osobe Plodine d.d. i okrivljene odgovorne osobe Jurice Pedića, koje brani Ines Mandekić, odvjetnica u Rijeci, zbog prekršaja iz članka 172. stavka 1. točke 9. i stavka 2. Zakona o poljoprivredi („Narodne novine“ broj: 118/18. i 42/20.), odlučujući o žalbi tužitelja, Državnog inspektorata Republike Hrvatske, Područnog ureda Zagreb, Službe poljoprivredne inspekcije, podnesenoj protiv presude Općinskog suda u Sisku, broj: 25. Pp-3392/2021-7 od 7. veljače 2023., na sjednici vijeća održanoj 7. srpnja 2026.   

p r e s u d i o   j e:

I. U povodu žalbe tužitelja, Državnog inspektorata Republike Hrvatske, Područnog ureda Zagreb, Službe poljoprivredne inspekcije, a po službenoj dužnosti, preinačuje se prvostupanjska presuda na način da se na temelju članka 181. točke 5. Prekršajnog zakona, protiv okrivljene pravne osobe Plodine d.d. i okrivljene odgovorne osobe Jurice Pedića  odbija optužba, da bi počinili prekršaje iz članka 172. stavka 1. točke 9. i stavka 2. Zakona o poljoprivredi, činjenično opisanog u izreci prvostupanjske presude.

II. Uslijed odluke iz točke I., žalba tužitelja postala je bespredmetna.

III. Na temelju članka 140. stavka 2. Prekršajnog zakona troškovi prekršajnog postupka iz članka 138. stavka 2. točke 2.do 5. i 7. Prekršajnog zakona, padaju na teret proračunskih sredstava suda.

Obrazloženje 

1. U povodu pravodobne žalbe tužitelja, ovaj Sud je po službenoj dužnosti ispitao prvostupanjsku presudu u smislu članka 202. stavka 1. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18. i 114/22.)  i utvrdio da se protiv okrivljenika u ovom predmetu prekršajni postupak više ne može voditi, jer je od vremena kada je prema okrivljenju prekršaj počinjen, odnosno najkasnije 6. travnja 2021., proteklo više od četiri godine pa je, u smislu članka 13. stavka 1. Prekršajnog zakona, nastupila zastara prekršajnog progona. 

2. Trebalo je stoga preinačiti prvostupanjsku presudu i, u smislu odredbe članka 181. točke 5. Prekršajnog zakona, donijeti presudu kojom se optužba protiv okrivljenika odbija, zbog čega je žalba tužitelja postala bespredmetna.

3. Budući da je protiv okrivljenika optužba odbijena, odlučeno je kao u točki III. izreke ove presude.

U Zagrebu 7. srpnja 2026.
     
Zapisničarka:                                                                       Predsjednica vijeća:
                                                                                                                         
Ivana Vorel Mikša, v.r.                                                         Jasna Momirović, v.r.
        

Odluka se dostavlja Općinskom sudu u Sisku, u 6 otpravaka: za spis, okrivljenike, braniteljicu i tužitelja.

Za točnost otpravka – ovlašteni službenik
    Upraviteljica zajedničke sudske pisarnice:

        Edita Vrkljan

